“Hei, nom-noman ora urus! Kowe kuwi cah enom ora duwe aturan! Numpak jaran yak-yakan nganti arep nubruk aku. Kathik saiki malah ngidak bokor kencana kagungane Ratu Gustiku nganti peyok ringsek kaya ngono. Aku ora trima, ayo ngadhep Sang Prabu Putri, aku arep nyuwun pengadilan!” kandhane Patih Tambakbaya. Wong loro banjur sowan neng ngarsane Prabu Putri Wara Singa. Sawise sowan ing ngarsane Prabu Putri Wara Singa, Patih Tambakbaya ngaturake menawa meh ditubruk jaran sing tunggangi nom-noman sing saiki disowanake. Dheweke iya blaka ngenani jati dhiri lan jejibahan kang nembe ditindakake.